**COMUNICAT DE PRESĂ**

- post-eveniment -

**Caravana Centenarul Încoronării, pe urmele vizitelor regale din Curtea de Argeș și Sibiu**

*Sute de elevi și profesori au participat la evenimentele care au marcat 100 de ani de la Încoronarea Regelui Ferdinand I și a Reginei Maria*

Alți aproximativ 500 de elevi și profesori au participat la orele de istorie interactive organizate în cadrul **Caravanei Centenarul Încoronării Regelui Ferdinand I și a Reginei Maria.** Oprirea cu numărul 14 a caravanei a avut loc la **Curtea de Argeș**, pe 8 septembrie 2022, iar în următoarea zi, pe 9 septembrie 2022, echipa proiectului s-a oprit la **Sibiu**, cu o altă oră de istorie interactivă, marcând astfel oprirea cu numărul 15 a caravanei care amintește de încoronarea de acum 100 de ani. Proiectul este organizat de **Asociația Artis din Iași**, în parteneriat cu **Primăria Municipiului Iași**, sub auspiciile **Familiei Regale a României.**

Deplasările au avut loc cu sprijinul **Universității „Alexandru Ioan Cuza” din Iași**, care susține educația în mișcare.

Evenimentul de joi, 8 septembrie, s-a desfășurat în Sala de Festivități a Liceului „Regele Mihai I” din Curtea de Argeș, acolo unde a rulat *„Războiul Regelui”* (regizor: Trevor Poots).

Orașele prin care trece Caravana Centenarul Încoronării nu sunt alese deloc întâmplător, ci au o importanță istorică aparte. Curtea de Argeș este un simbol al Coroanei României, locul în care își dorm somnul veșnic Regii României. Întemeietorul dinastiei, Carol I, a restaurat din temelii Mănăstirea Curtea de Argeș şi a dorit ca familia lui să fie legată prin acest loc de vechii voievozi Basarabi ai românilor.

„*Regalitatea este din nou prezentă în orașul nostru și în școala noastră prin intermediul acestui eveniment. Să ne bucurăm împreună și să nu uităm că viitorul se construiește în rădăcinile trecutului*” - **Elena Dervis, director al Liceului Tehnologic „Regele Mihai I” din Curtea de Argeș.**

Prezent la eveniment a fost și **Ștefan Dumitrache, istoric:** „*Aici (Curtea de Argeș) s-a înființat Țara Românească, aici s-a împământenit, în sensul că este înmormântată, întreaga Familie Regală a României. Toți cei patru regi și cele patru regine*”.

Astfel, oprirea a 14-a a Caravanei Centenarul Încoronării a însemnat o sală plină de elevi și profesori, minute bune de istorie, gând dinspre și către Familia Regală a României, invitați și cuvinte potrivite chiar și de la kilometri distanță.

„*(...) În lista foarte lungă a nașilor lui Mihai, pe lângă bunicii săi - Regele Ferdinand al României, Regele Constantin al Greciei și alte capete încoronate din Europa, unul dintre nași a fost Corpul Vânătorilor de Munte. (...) Apropo de Vânătorii de Munte, uniforma militară cu care Regele Ferdinand I a participat la festivitățile de la Alba Iulia, pe 15 octombrie 1922, a fost uniforma de vânător de munte*”, a spus **istoricul Nicolae Pepene**, prin intermediul unei intervenții telefonice

În contextul evenimentului, organizatorii au fost bucuroși și onorați de prezența în sală a Căpitanului Alupoaei Sebastian și a Plutonierului Major Moise Mădălin - Batalionul 33 Vânători de Munte Posada.

A 15-a oprire a caravanei a avut loc la Sibiu, pe data de 9 septembrie 2022, unde publicul numeros a fost primit în Sala Festivă „Emil Cioran” a Colegiului Național „Gheorghe Lazăr” Sibiu. Ca o reverență pentru Familia Regală a României. Organizatori, parteneri, elevi și profesori - cu toții ne-am gândit cu recunoștință la modul esențial în care Regele Ferdinand I și Regina Maria au marcat trecutul țării.

„*Ne bucurăm că sunt printre noi reprezentanți ai Asociației ARTIS, care sunt loiali Casei Regale și care punctează în mod deosebit Centenarul Încoronării Regelui Ferdinand I și a Reginei Maria, într-un cadru festiv*”, a transmis **Inspectoratul Școlar Județean Sibiu**.

În sală au fost prezenți elevi de la trei instituții de învățământ din Sibiu, care au auzit și aplaudat mesajul istoricului Nicolae Pepene, ambasador al proiectului și curator al expoziției***1922. Anul Încoronării.*** Prezent la eveniment a fost și **istoricul Marius Boromiz.**

Marele ecran a fost deschis cu *5 minute de istorie* cu Adrian Cioroianu, iar ora de istorie interactivă a cuprins și documentarul *Ora Regelui - Inima Reginei (*regizor: Camelia Csiki).

Intrarea la toate evenimentele a fost liberă.

Proiectul **Centenarul Încoronării Regelui Ferdinand I și a Reginei Maria** a fost inițiat în luna mai la Iași și îi are ca ambasadori pe: **Irina-Margareta Nistor** (Ambasador Cinema), **Adrian Cioroianu** (Istoric, Ambasador), **Nicolae Pepene** (Istoric, Ambasador), **Mioara Anton** (Cercetător științific, Ambasador), **Daniel Șandru** (Politolog, Ambasador) și **Alexandru Muraru** (Istoric, Ambasador).

**Organizator:** ARTIS

**Proiect sub auspiciile Familiei Regale a României**

**Partener:** Primăria Municipiului Iași

**Parteneri locali**: Liceul Tehnologic Regele Mihai I Curtea de Argeș, Colegiul Național „Gheorghe Lazăr” Sibiu, Liceul de Artă Sibiu

**Parteneri educaționali:** Universitatea „Petre Andrei” Iași și Universitatea „Alexandru Ioan Cuza” Iași

**Partener cultural:** Ateneul Național din Iași

**Cu sprijinul:** Dacin Sara, Institutul Cultural Român

**Susținut de:** Noir

**Transportator oficial:** TAROM

**Parteneri:** Institutul de Investigare a Crimelor Comunismului și Memoria Exilului Românesc, Institutul de Istorie „Nicolae Iorga”, Asociația Studenților Jurnaliști

**Parteneri media:** Agerpres, RFI România, Radio România Cultural, Historia, Adevărul, TVR Iași, VIVA FM, Radio Iași, Radio HIT, Radio Europa Liberă, Suplimentul de Cultură, Zile și Nopți, Revista Ateneu, MovieNews, Inoras.ro